b'\n_START_ARTICLE_\nPridiga\n_START_PARAGRAPH_\nPridiga ali homilija (latinsko: predicatio ali sermo) je govor posve\xc4\x8den teolo\xc5\xa1ki, bibli\xc4\x8dni ali drugi verski tematiki - zlasti v kr\xc5\xa1\xc4\x8danstvu. V \xc5\xa1ir\xc5\xa1em smislu je lahko pridiga tudi splo\xc5\xa1nej\xc5\xa1i govor o moralnih vrednotah. Govornika, ki podaja tak govor, imenujemo pridigar._NEWLINE_Slovenska beseda pridiga izvira iz latinske besede predicare._NEWLINE_Zgodovinsko najbolj znana pridiga je Jezusov govor na gori (glej Mt 5,1-7,29). V tej pridigi je Jezus poslu\xc5\xa1alcem razlo\xc5\xbeil bistvo svojega nauka in svoj pogled na moralo in vrednote. Jezus kot najvi\xc5\xa1jo vrednoto poudari ljubezen, za merilo, kaj je moralno sprejemljivo dejanje in kaj ne, pa postavi Zlato pravilo:\xc2\xa0\xc2\xbbVse, kar ho\xc4\x8dete, da bi ljudje storili vam, tudi vi storite njim!\xc2\xab\xc2\xa0_NEWLINE_V prvih stoletjih kr\xc5\xa1\xc4\x8danstva so se uveljavili nekateri pridigarji, ki so s svojimi pridigami precej pripomogli k \xc5\xa1irjenju vere. Med njimi posebej izstopa sveti Janez, ki si je svojim govorni\xc5\xa1kim talentom pridobil naziv Zlatousti (gr\xc5\xa1ko Krizostom)._NEWLINE_V poznej\xc5\xa1em obdobju so pridigarstvo gojili zlasti nekateri meni\xc5\xa1ki redovi, npr. dominikanci in fran\xc4\x8di\xc5\xa1kani. Za Slovence so pomembne pridige fran\xc4\x8di\xc5\xa1kana Janeza Svetokri\xc5\xa1kega._NEWLINE_V Rimskokatoli\xc5\xa1ki Cerkvi je dolgo \xc4\x8dasa bogoslu\xc5\xbeje potekalo v latin\xc5\xa1\xc4\x8dini, ki je preprosti ljudje niso razumeli. Takrat je bila pridiga edini del ma\xc5\xa1e, ki je bil res namenjen ljudem - laikom. To se je kazalo tudi v dr\xc5\xbei duhovnika pri ma\xc5\xa1i. Pri vseh glavnih molitvah je bil duhovnik obrnjen stran od ljudi, saj je govoril z Bogom, samo pri pridigi je stopil na pri\xc5\xbenico in se obrnil proti ljudem. To se je spremenilo po Drugem vatikanskem koncilu, ko je obveljalo pravilo, da mora biti duhovnik med celotno ma\xc5\xa1o obrnjen proti ljudem in da mora bogoslu\xc5\xbeje potekati v ljudem razumljivem jeziku (Bog pa je itak povsod in razume vse jezike)._NEWLINE_Zgoraj omenjeni odnos do vernikov - laikov je tudi eden od razlogov za za\xc4\x8detek protestantizma. Pobudniki tega gibanja so \xc5\xbeeleli, da bi bili navadni ljudje bolj vklju\xc4\x8deni v bogoslu\xc5\xbeje in da bi bolje razumeli osnove kr\xc5\xa1\xc4\x8danske vere. Ni \xc4\x8dudno, da so bili nekateri za\xc4\x8detniki protestantizma znani kot izvrstni pridigarji. Med njimi velja omeniti Martina Luthra, za Slovence pa je pomemben tudi Primo\xc5\xbe Trubar.'